L-Ewropej jibqgħu jqisu lill-immigrazzjoni u lit-terroriżmu bħala l-akbar sfidi li qed tiffaċċja l-UE bħalissa, filwaqt li jappoġġaw bil-kbir il-prijoritajiet politiċi tal-Kummissjoni Ewropea. L-immigrazzjoni u t-terroriżmu jibqgħu jitqiesu bħala l-aktar kwistjonijiet importanti li qed tiffaċċja l-UE, minkejja livell li huwa ftit aktar baxx mill-aħħar stħarriġ fir-rebbiegħa 2016. L-appoġġ għall-prijoritajiet u għall-politiki tal-Unjoni Ewropea jibqa' b'saħħtu, u żdied sa mir-rebbiegħa 2016. Dawn huma żewġ riżultati ewlenin tal-aħħar stħarriġ tal-Ewrobarometru Standard ippubblikat illum, flimkien mal-istħarriġ tal-Ewrobarometru Speċjali l-“Ġejjieni tal-Ewropa”. Jidher li l-immigrazzjoni u t-terroriżmu huma l-akbar sfidi li għandha l-UE: Meta mistoqsija dwar it-tħassib ewlieni tagħhom, l-immigrazzjoni tibqa' fuq nett tal-kwistjonijiet li qed tiffaċċja l-UE l-aktar frekwentament imsemmi miċ-ċittadini (45%,-3 punti perċentwali sa mir-rebbiegħa 2016). It-terroriżmu (32%,-7) jibqa' t-tieni kunċett l-aktar frekwentament imsemmi. Rnexxielu jaqbeż sew lis-sitwazzjoni ekonomika (20%,+1), lill-istat tal-finanzi pubbliċi tal-Istati Membri (17%,+1), u lill-qgħad (16%,+1). L-immigrazzjoni hija t-tħassib ewlieni għall-UE fl-l-Istati Membri kollha, għajr Spanja u l-Portugall. Fil-livell nazzjonali, it-tħassib ewlieni hu l-qgħad (31%,-2) u l-immigrazzjoni (26%,-2). Is-sitwazzjoni ekonomika tinsab fit-tielet post (19%, l-ebda bidla). Appoġġ għall-prijoritajiet politiċi tal-Kummissjoni Ewropea Meta mqabbel mal-istħarriġ ta' qabel tar-rebbiegħa 2016, l-appoġġ għall-punti ta' prijorità stabbiliti mill-Kummissjoni Ewropea żdid aktar. - B'rabta mal-kwistjoni tal-migrazzjoni, 69% tal-tal-Ewropej jgħidu li huma favur politika Ewropea komuni dwar il-migrazzjoni u 61% huma pożittivi dwar il-migrazzjoni tan-nies minn Stati Membri oħrajn tal-UE. Madankollu, 56% għandhom idea negattiva dwar l-immigrazzjoni ta' persuni minn barra l-UE. - Wieħed u tmenin fil-mija tal-Ewropej jaqblu mal-“moviment liberu taċ-ċittadini tal-UE li jistgħu jgħixu, jaħdmu, jistudjaw u jagħmlu negozju fejn jixtiequ fl-UE”. Il-parti l-kbira ta' dawk li wieġbu jappoġġaw moviment ħieles fil-pajjiżi kollha. - L-appoġġ għall-Ewro qed jiżdied bi ftit (58% fl-UE b'mod ġenerali, 70% fiż-Żona tal-Ewro). - B'rabta mal-investiment fl-UE, 56% tal-Ewropej jaqblu li l-fondi pubbliċi għandhom jintużaw biex jistimUlaw l-investiment tas-settur privat fil-livell tal-UE. Il-fiduċja fl-UE hi akbar mill-fiduċja fil-gvernijiet nazzjonali; iċ-ċittadinanza tal-UE tibqa' l-istess Billi kompliet ix-xejra pożittiva li kien hemm fl-istħarriġ tar-rebbiegħa 2016, il-fiduċja fl-UE żdiedet għal 36% ('il fuq minn 33%). Il-fiduċja fil-parlamenti nazzjonali u fil-gvernijiet żdiedet ukoll imma tibqa' baxxa l-fiduċja fl-UE. Tmienja u tletin fil-mija tal-Ewropej għandhom immaġini newtrali tal-UE, proporzjon li baqgħet l-istess sa mir-rebbiegħa 2015. B'35%, l-immaġini pożittiva tal-UE bdiet tirkupra bi ftit, filwaqt li l-immaġini negattiva naqset (25%). Erbgħa minn 10 tal-Ewropej iqisu li leħinhom jgħodd fl-UE, ftit inqas mill-quċċata ta' 42% rreġistrata fir-rebbiegħa 2014 u fir-rebbiegħa 2015. Sitta u sebgħin fil-mija tal-Ewropej iħossuhom ċittadini tal-UE. Is-sensibilizzazzjoni tal-programm Erasmus żdiedet konsiderevolment sa mill-2009: issa aktar minn nofs l-Ewropej semgħu dwaru. Barra minn hekk, parti kbira ħafna ta' 86% tal-Ewropej għandhom immaġini pożittiva ta' dan il-programm. Sensibilizzazzjoni iebsa tvarja bil-kbir bejn il-pajjiżi, l-Erasmus jitqies b'mod pożittiv minn parti kbira tal-popolazzjoni fl-Istati Membri kollha. It-Trattat ta' Ruma qed jitqies bħala avveniment pożittiv fl-istorja tal-Ewropa minn 69% tal-Ewropej. Din hi fehma komuni fost il-parti kbira tal-Istat Membri. Stħarriġ dwar il-ġejjieni tal-Ewropa: żewġ terzi tal-Ewropej iqisu lill-UE bħala post ta' stabbiltà f'dinja bi problemi. Sitta u sittin fil-mija tal-Ewropej jaqblu li l-UE hija post ta' stabbiltà f'dinja bi problemi. Parti kbira ta' dawk li wieġbu fl-Istati Membri kollha jaqsmu din l-opinjoni. Sittin fil-mija tal-Ewropej jaħsbu li l-proġett Ewropew joffri perspettiva futura għaż-żgħażagħ tal-Ewropa. Tnejn u tmenin fil-mija tal-Ewropej jaqblu li jeħtieġ li l-ekonomija tas-suq ħieles ikunu idi f'id mal-livell għoli tal-ħarsien soċjali. Aktar minn sitta minn 10 tal-Ewropej jaħsbu li jeħtieġ li jkun hemm aktar teħid ta' deċiżjoni fuq il-livell Ewropew f'firxa ta' oqsma. Tmienja minn 10 jgħidu li dan jeħtieġ li jkun il-każ b'rabta mal-“ġlieda kontra t-terroriżmu” u “l-promozzjoni tad-demokrazija u l-paċi” (it-tnejn li huma 80%); aktar minn sebgħa minn 10 jaħsbu l-istess dwar il-“ħarsien tal-ambjent” (77%), “il-promozzjoni tat-trattament indaqs bejn in-nisa u l-irġiel” (73%) kif ukoll dwar l-“indirizzar tal-kwistjonijiet tal-migrazzjoni min-naħa ta' barra tal-UE” (71%). Kuntest L-"Ewrobarometru Standard tal-Ħarifa 2016" (EB 86) sar permezz ta' intervisti wiċċ imb'wiċċ bejn it-3 u s-16 ta' Novembru 2016. Ġie intervistat total ta' 32,896 persuna minn fost l-Istati Membri tal-UE u fil-pajjiżi kandidati. L-Ewrobarometru Speċjali 451 "Ġejjieni għall-Ewropa" sar permezz ta' intervisti wiċċ imb'wiċċ bejn l-24 ta' Settembru u t-3 ta' Ottubru 2016. Ġie intervistat total ta' 27,768 persuna minn fost l-Istati Membri tal-UE. Għal aktar tagħrif L-Ewrobarometru Standard "Ir-rapport bl-ewwel riżultati" ppubblikat illum jiddeskrivi l-imġiba tal-Ewropej fejn tidħol l-UE, kif ukoll it-tħassib u l-perċezzjonijiet ewlenin taċ-ċittadini fuq is-sitwazzjoni ekonomika. Dan jinsab onlajn hawn. Ir-rapport għall-istħarriġ tal-Ewrobarometru Speċjali 451 “Ġejjieni tal-Ewropa” jinsab onlajn hawn. [1]It-28 Stat Membru tal-Unjoni Ewropea (l-UE), ħames pajjiżi kandidati (dik li kienet ir-Repubblika Jugoslava tal-Maċedonja, it-Turkija, il-Montenegro, is-Serbja u l-Albanija) u l-Komunità Ċiprijotta Torka fil-parti tal-pajjiż li mhix kontrollata mill-gvern tar-Repubblika ta' Ċipru.